钦定古今图书集成/理学汇编/文学典/第108卷 > 王穉登〈留〉
## 钦定古今图书集成/理学汇编/文学典/第108卷 > 王穉登〈留〉

按《明外史》本传：“穉登，字百谷，长洲人。四岁能属对，六
岁善擘窠大字，十岁能诗，长益骏发，有盛名。嘉靖末，
游京师，客大学士袁炜家。炜试诸吉士《紫牡丹》诗不
称意，命穉登为之，有警句。炜召数诸吉士曰：‘君辈职
文章，能得王秀才一句耶’？将荐之朝，不果。未几，炜卒，
穉登往哭其墓。隆庆初，复游京师。徐阶当国，颇修憾”
于炜。或劝穉登弗名，袁公客不从，刻《燕市》《客越》二集，
备书其事。吴中自文徵明后，风雅无定属，穉登尝及
征明门，遥接其风，主词翰之席者三十馀年。四方士
道吴门者，虽贾人穷子，必踵门求见，丐其寸楮尺素
然后去。嘉、隆、万历间，布衣山人以诗名者十数，俞允
文、王叔承、沈明臣辈，尢为世所称，然声华烜赫，穉登
为最。申时行以元老里居，特相推重。王世贞与同郡
友善，顾不甚推之。及世贞殁，其仲子士骕坐事系狱，
穉登为倾身救援，人以是重其风义。万历中，诏修《国
史》，大学士赵志皋辈荐穉登及其同邑魏学礼、江都
陆弼、黄冈王一鸣，有诏征用，未上而史局罢。卒年七
十馀。子留，字亦房，亦以诗名。

按《苏州府志》：“王穉登，字百谷，武进人。从父贾于吴，四
龄能属对。六龄善擘窠书，已授举子业。唐顺之、薛应
旗读其文，诧曰：‘此我辈人也’。补诸生，入太学。赵贞吉
为祭酒，试拔第一。袁炜在政府，引为上客。赋禁中牡
丹，有‘色借相公袍上紫，香分太液殿中烟’之句，击节
叹赏，荐入史馆，给尚方笔札，欲授以官，穉登不愿。雅”
尚游侠，不问橐中装，装若洗。人谓“相君有重客”，厚赂
纳交，辄厉声呵去。炜没，门客迸散，穉登独赴其丧，岁
时起居甚久。再试不售，遂高卧不出，卜筑长春巷，日
肆力古文词。吴中铭志碑版之词，必之穉登。即朝鲜、
安南诸国，水西、思明诸酋，争购其翰墨，于是穉登名
满天下。所著有《谋野集》。卒年七十八。

按《列朝诗集》：“王留，字亦房，伯谷之少子也。年十五游
金陵，作《旧京》篇，父客皆叹异，以为文考复出。伯谷没
后，不得意于文战，肆力为歌诗曲。周刘敬仲、南阳马
仲良最相矜重。仲良之持论，欲为调人，于李、何、袁、锺
之间，以才情风调自树赤帜，而独深推亦房，以为狎
主齐盟，无两子也。”仲良、亦房相继卒，年皆未四十。亦
房之生也。晚未能传习其家学，而又浸淫于时调，横
从跌宕于先人之矩矱，遂将偭而去之。其诗有曰：“竹
为槐羽翼，衣作扇仇雠。”又曰：“暑令天不韵，酒作夜常
规。”又曰：“树将风太昵，烟与月何仇？”又曰：“温退虫多口，
凉多鸟孑身。”则不独谓之诗魔，且转入恶道中矣。余
录其声调之俊逸者，才得数首，使知者以为伯谷之
收子，而无使不知者以为近时之渠帅也。亦房之妹
婿文震亨，字启美，待诏之曾孙，阁学文起之弟也。风
姿韵秀，诗画咸有家风。为中书舍人，给事武英殿。先
帝制颂琴二千张，命启美为之名，又令监造《御屏图》
九边厄塞，皆有赏赉。逾年，请告归，遇乱而卒